लखनऊ: कोरोना टीकाकरण अभियान में आयी तेजी, 348 बूथों पर लगाई जा रही वैक्सीन
उत्तर प्रदेश की राजधानी लखनऊ में कोरोना टीकाकरण कार्यक्रम में तेजी आयी है। शासन के निर्देशानुसार लखनऊ में कोविड-19 टीकाकरण अभियान का आयोजन किया जा रहा है।
लखनऊ। उत्तर प्रदेश की राजधानी लखनऊ में कोरोना टीकाकरण कार्यक्रम में तेजी आयी है। शासन के निर्देशानुसार लखनऊ में कोविड-19 टीकाकरण अभियान का आयोजन किया जा रहा है। जिसके तहत जनपद में कुल 147 केंद्रों जिनमें 12 जनपद स्तरीय चिकित्सालयों में कोरोना टीकाकरण कार्यक्रम आयोजित किया जा रहा है।कोविड टीकाकरण में तेजी लाने के लिए 19 नगरीय एवं ग्रामीण सामुदायिक स्वास्थ्य केंद्र, 20 प्राथमिक स्वास्थ्य केंद्र, 81 वर्क प्लेस सीबीसी सहित 15 अन्य स्थान सहित कुल 348 बूथों का आयोजन किया जा रहा है। जिसमें प्रत्येक बूथ पर औसतन 250 व्यक्तियों का टीकाकरण किया जाएगा। इस प्रकार लगभग 87 हजार व्यक्तियों के टीकाकरण का लक्ष्य निर्धारित किया गया है। राजधानी लखनऊ में चलाए जा रहे कोविड टीकाकरण अभियान में कोविशिल्ड एवं को-वैक्सीन दोनों प्रकार की वैक्सीन का प्रयोग करते हुए लाभार्थियों को प्रथम एवं द्वितीय खुराक से लाभान्वित किया जाएगा। इसके साथ ही कोविड टीकाकरण अभियान के लिए ऑललाइन स्लॉट बुकिंग के अतिरिक्त वर्क प्लेस सीबीसी भी बनायी गयी है, जिसमें लाभार्थियों को अपनी आईडी (आधार कार्ड, पैन कार्ड, वोटर कार्ड, पासपोर्ट, ड्राइविंग लाइसेंस इत्यादि) लेकर चिन्हित स्थलों पर जाना होगा, जहां लाभार्थी को को-विन पोर्टल पर पंजीकृत करते हुए टीकाकरण किया जाएगा। इस वृहद टीकाकरण अभियान को देखते हुए लाभार्थियों की सुविधा का विशेष रुप से ध्यान रखा जाएगा।साथ ही सामुदायिक स्वास्थ्य केंद्रों के अधीक्षकों, समस्त अपर चिकित्साधिकारीगण, मुख्य चिकित्साधिकारी, समस्त नगर मजिस्ट्रेट एवं उपजिलाधिकारी और अपर जिलाधिकारी तथा मुख्य विकास अधिकारी के साथ बैठक कर तैयारियों की गहन समीक्षा की गई। साथ ही यह भी सुनिश्चित किया जाना है कि टीकाकरण कार्य की पोर्टल पर अपलोडिंग तत्काल हो जाए, ताकि कृत कार्यवाही एवं पोर्टल पर अपलोडिंग की कोई भिन्नता न रहे।